CELEX: 32007R0651
Language: mt
Date: 2007-06-08 00:00:00
Title: Regolament tal-Kummissjoni (KE) Nru 651/2007 tat- 8 ta’ Ġunju 2007 dwar il-klassifikazzjoni ta’ ċertu merkanzija fin-Nomenklatura Magħquda

14.6.2007   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 153/3
               
            REGOLAMENT TAL-KUMMISSJONI (KE) Nru 651/2007
      tat-8 ta’ Ġunju 2007
      dwar il-klassifikazzjoni ta’ ċertu merkanzija fin-Nomenklatura Magħquda
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Komuni tad-Dwana (1), u b’mod partikolari Artiklu 9(1)(a) tiegħu,
      Billi:
      
                  (1)
               
               
                  Sabiex tkun żgurata l-applikazzjoni uniformi tan-Nomenklatura Magħquda annessa mar-Regolament (KEE) Nru 2658/87, jeħtieġ li jkunu adottati miżuri li jikkonċernaw il-klassifikazzjoni tal-merkanzija li tissemma fl-Anness ta’ dan ir-Regolament.
               
            
                  (2)
               
               
                  Ir-Regolament (KEE) Nru 2658/87 iddefinixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli jgħoddu wkoll għal kull nomenklatura oħra li hija kompletament jew parzjalment ibbażata fuqha, jew li żżid magħha xi subdiviżjoni oħra u li hija mwaqqfa fuq proviżjonijiet speċifiċi tal-Komunità, bi ħsieb ta’ l-applikazzjoni tat-tariffi u miżuri oħra relatati mal-kummerċ fil-merkanzija.
               
            
                  (3)
               
               
                  Konformi ma’ dawk ir-regoli ġenerali, il-merkanzija deskritta fil-kolonna Nru 1 ta’ l-iskeda mniżżla fl-Anness għandha tkun klassifikata fil-kodiċi NM indikata fil-kolonna Nru 2, minħabba fir-raġunijiet imniżżla fil-kolonna Nru 3 ta’ dik l-iskeda.
               
            
                  (4)
               
               
                  Huwa xieraq li ssir kundizzjoni li, bla ħsara għall-miżuri li jeżistu fil-Komunità dwar sistemi doppji ta’ kontroll u dwar sorveljanza tal-Komunità qabel u wara ma ssir importazzjoni ta’ prodotti tessili fil-Komunità, informazzjoni fuq tariffa li torbot maħruġa mill-awtoritajiet tad-dwana ta’ l-Istati Membri dwar il-klassifikazzjoni tal-merkanzija fin-Nomenklatura Magħquda u li ma taqbilx ma’ dan ir-Regolament, tista’ tkun invokata minn min iżomm l-informazzjoni fuq tariffa li torbot għal perijodu ta’ 60 jum, taħt Artiklu 12(6) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi tad-Dwana tal-Komunità (2).
               
            
                  (5)
               
               
                  Il-miżuri previsti f’dan il-Regolament huma skond l-opinjoni tal-Kumitat tal-Kodiċi Doganali,
               
            ADOTTAT DAN IR-REGOLAMENT:
      Artikolu 1
      Il-merkanzija deskritta fil-kolonna nru 1 ta’ l-iskeda mniżżla fl-Anness tkun klassifikata fin-Nomenklatura Magħquda fil-kodiċi NM fil-kolonna Nru 2 ta’ dik l-iskeda.
      Artikolu 2
      Bla ħsara għall-miżuri fil-Komunità dwar sistemi doppji ta’ kontroll u dwar sorveljanza tal-Komunità qabel u wara ma ssir importazzjoni ta’ prodotti tessili fil-Komunità, informazzjoni fuq tariffa li torbot maħruġa mill-awtoritajiet tad-dwana ta’ l-Istati Membri li ma taqbilx ma’ dan ir-Regolament, tista’ tibqa’ tkun invokata għal perijodu ta’ 60 jum, taħt Artiklu 12(6) tar-Regolament tal-Kunsill (KEE) Nru 2913/92.
      Artikolu 3
      Dan ir-Regolament jidħol fis-seħħ fl-għoxrin jum wara dak tal-publikazzjoni tiegħu fil-Ġurnal Uffiċjali ta’ l-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, 8 ta’ Ġunju 2007.
         
            
               Għall-Kummissjoni
            
            László KOVÁCS
            
               Membru tal-Kummissjoni
            
         
      
      
         (1)  ĠU L 256, 7.9.1987, p. 1. Ir-Regolament kif emendat l-aħħar bir-Regolament (KE) Nru 580/2007 (ĠU L 138, 30.5.2007, p. 1).
      
         (2)  ĠU L 302, 19.10.1992, p. 1. Ir-Regolament kif emendat l-aħħar bir-Regolament (KE) Nru 1791/2006 (ĠU L 363, 20.12.2006, p. 1).
      
         ANNESS
         
                     Deskrizzjoni tal-prodotti
                  
                  
                     Klassifikazzjoni
                     Il-kodiċi tan-NM
                  
                  
                     Raġunijiet
                  
               
                     (1)
                  
                  
                     (2)
                  
                  
                     (3)
                  
               
                     
                                 1.
                              
                              
                                 Ilbies ħafif għan-nisa maħsub biex jgħatti l-ġisem sal-farġ (fejn jibdew ir-riġlejn) minsuġ minn drapp innittjat ikkulurit minnu nnifsu ta' fibri magħmulin mill-bniedem (80 % poliamidi u 20 % elastane), id-drapp m’għandux ħajt tal-lasktu.
                                 L-ilbies huwa mgħammar bi strixxi tal-lasktu ivvulkanizzat wiesgħa 8 mm (titlu 4008 ), li huma miżjudin billi jinħietu fil-għonq, fil-fetħiet għad-dirgħajn u għas-saqajn.
                                 L-ilbies għandhu cups fl-istil ta' riċipetto bil-fildiferru mad-dawra ta' taħt, b'fursetta infurrata, b'ċineġ li jistgħu jiġu aġġustati u b'fetħiet maqtugħin fil-għoli għas-saqajn.
                                 (malja ta' l-għawm)
                                 (Ara r-ritratt Nru 641) (*)
                                 
                              
                           
                  
                     6112 41 90 
                  
                  
                     Il-klassifikazzjoni hija ddeterminata permezz tad-dispożizzjonijiet tar-Regoli Ġenerali 1 u 6 għall-interpretazzjoni tan-Nomenklatura Magħquda u l-kliem tal-kodiċi NM 6112 , 6112 41  u 6112 41 90 .
                     Peress li l-lasktu huwa miżjud mal-ilbies iżda mhux parti mill-ilbies, dan ma jistax ikun ikklassifikata f’subtitlu 6112 41 10  (malji tan-nisa jew tal-bniet magħmula minn fibri sintetiċi li fihom 5 % jew aktar ħajt tal-lasktu).
                     Meta tikkunsidra l-bixra ġenerali, il-qatgħa u n-natura tad-drapp, l-ilbies huwa konformi mal-kriterju ta' klassifikazzjoni ta' ilbies ta' malji ta' l-għawm tan-nisa jew tal-bniet magħmul minn fibri sintetiċi (kodiċi tan-NM 6112 41 90  – oħrajn)
                  
               
                     
                                 2.
                              
                              
                                 Oġġett tessili kkuttunat magħmul minn żewġ saffi ta' materjal tessili minsuġ (100 % qoton) mgħaqqad flimkien bl-ikkuttunar permezz tal-ħjata.
                                 L-oġġett maħdum huwa mgħaqqad permezz tal-ħjata u juri l-karatteristiċi li ġejjin:
                                 L-oġġett huwa twil madwar 90 ċm u għandu l-għonq issikkat. Għandu fetħa quddiem b'żipp ta’ tul ta’ madwar 68 ċm. Għandu l-lastiku biex jissikka mal-qadd. Il-biċċa ta' fuq ta' l-oġġett għandu l-ftuħ għad-dirgħajn u l-ġnub u l-parti t'isfel huma magħluqa kompletament. Il-qatgħa tal-parti ta' fuq tagħti lill-ilbies il-forma tal-ġisem.
                                 (Romper bag għat-tfal)
                                 (Ara r-ritratt Nru 640) (*)
                                 
                              
                           
                  
                     6211 42 90 
                  
                  
                     Il-klassifikazzjoni hija ddeterminata mid-dispożizzjonijiet tar-Regoli Ġenerali 1 u 6 għall-interpretazzjoni tan-Nomenklatura Magħquda, Nota 7 għal Sezzjoni XI, Nota 8 għal Kapitlu 62 u l-kliem tal-kodiċi tan-NM 6211 , 6211 42  u 6211 42 90 .
                     Skond in-Nota 4a) f’Kapitlu 62 dan l-oġġett ma jistax jitqies bħala lbies għat-“trabi” peress li ġie ddisinjat għat-tfal żgħar ta’ tul ta' aktar minn 86 ċm, għalhekk klassifikazzjoni f’dan it-titlu hija eskluża.
                     Meta jitqiesu n-Noti ta' Spjega tan-NM għal titlu 6111 , li jqisu bħala lbies ir-“romper-bags” tat-trabi bil-ftuħ għad-dirgħajn jew bil-kmiem, l-oġġett in kwistjoni li hu ddisinjat bl-istess mod bħal dawk għat-trabi (il-parti ta' fuq hija maqtugħa bħal ilbies), ikbar biss fid-daqs, għandu wkoll jitqies bħala lbies.
                     Minħabba l-qatgħa tal-parti ta' fuq, l-oġġett huwa meqjus bħala lbies ta’ Sezzjoni XI u mhux oġġett ta' friex jew tagħmir simili. Għalhekk, il-klassifika f’titlu 9404  hija eskluża.
                     Peress li fil-kapitli li jkopru l-ilbies ma hemm ebda titlu speċifiku għal dan it-tip ta' oġġett, għandu jkun ikklassifikat bħala “ilbies ieħor”.
                  
               
                     
                                 3.
                              
                              
                                 Oġġett tat-tagħmir magħmul minn materjali tessili biex jintuża fil-karozzi. Maħsub biex jitqiegħed fuq is-sedili tal-vetturi bil-mutur u jikkonsisti minn materjal magħmul minn ħafna saffi, is-saffi ta' barra ta' materjal minsuġ (qoton) u s-saff tan-nofs ta' materjal mhux minsuġ, li jservi bħala kkuttunar.
                                 (kopertura tas-sit)
                                 (Ara r-ritratt Nru 642) (*)
                                 
                              
                           
                  
                     6304 92 00 
                  
                  
                     Il-klassifikazzjoni hija ddeterminata mid-dispożizzjonijiet tar-Regoli Ġenerali 1 u 6 għall-interpretazzjoni tan-Nomenklatura Magħquda, u l-kliem tal-kodiċi tan-NM 6304  u 6304 92 00 .
                     Ara n-Noti ta' Spjega SA għall-titlu 6304 , li jistabbilixxu li dan it-titlu jinkludi oġġetti ta' tagħmir magħmul minn materjali tessili biex jintuża fil-karozzi.
                     Dan l-oġġett mhuwiex parti mis-sedil ta' karozza, iżda aċċessorju għal miegħu, u għalhekk, ma jistax ikun ikklassifikat taħt titlu 9401 . Ara wkoll n-Noti ta’ Spjega SA għall-titlu 9401 , bċejjeċ.
                     Peress li dan l-oġġett huwa ddisinjat biex jintuża fil-karozzi, ma jistax jiġi kkunsidrat bħala oġġett ta' friex tas-sodda jew tagħmir simili. Għalhekk klassifikazzjoni f’titlu 9404  hija eskluża.
                  
               
            (*)  Ir-ritratti huma biss għall-informazzjoni.